Príloha č. 2
Vecná zodpovednosť za plnenie
čiastkových záverov-odporúčaní na prijatie opatrení v pôsobnosti
 ministerstiev, ostatných ústredných orgánov štátnej správy           
               
1.	Oblasti vnútornej bezpečnosti v bezpečnostnom systéme SR
1.3.	Environmentálne hrozby, zdravotná a veterinárna starostlivosť
Čiastkový záver-odporúčania na prijatie opatrení:
-	do r. 2008 pri neodstránení technických nedostatkov uzatvoriť 97 skládok                                   odpadov - Ministerstvo životného prostredia SR
Spôsob plnenia:
V SR bolo k 1. 1. 2008 evidovaných 152 skládok odpadov. Predpokladaný počet skládok odpadov, ktoré v zmysle zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) mali byť uzatvorené                 ku dňu 31.12.2008 bol 52. V súvislosti s prijatím zákona č. 514/2008 o nakladaní s odpadom                   z ťažobného priemyslu a o zmene a doplnení niektorých zákonov (ďalej len „zákon o nakladaní            s odpadom z ťažobného priemyslu“), ktorý nadobudol účinnosť 15. decembra 2008 sa zmenil              a doplnil zákon o odpadoch. Zákonom o nakladaní s odpadom z ťažobného priemyslu, novelizačným článkom V. bodom 3, bolo do zákona o odpadoch doplnené nové prechodné ustanovenie, ktorým sa zmenil s účinnosťou od 15. decembra 2008 termín na dosiahnutie splnenia požiadaviek na skládky, ktoré nespĺňajú všetky požiadavky na skládky podľa zákona               o odpadoch a podľa všeobecne záväzných právnych predpisov, na 15. júl 2009. 
V súvislosti so zákonným posunom termínu na zosúladenie požiadaviek pre skládky odpadov,   na ktoré sa vzťahujú prechodné ustanovenia zákona o odpadoch (skládky uvedené do prevádzky pred nadobudnutím účinnosti zákona o odpadoch), ktorým sa zmenil termín na zosúladenie všetkých požiadaviek na skládky odpadov z 31. decembra 2008 na 15. júl 2009 je možné skládky odpadov naďalej prevádzkovať do 15. júla 2009. Presný počet skládok, ktoré budú uzavreté                 v zmysle novelizovaného zákona o odpadoch, bude známy až po tomto termíne (úloha sa bude plniť aj v ďalšom období).   
1.7.	Hospodárstvo, ekonomika a finančníctvo 
Čiastkový záver-odporúčania na prijatie opatrení:
-	od r. 2006 pokračovať vo výstavbe diaľničných úsekov D1, D2 a D3 a na ťahoch rýchlostných ciest R1, R2, R3 a R4 - Ministerstvo dopravy, pôšt a telekomunikácií SR
Spôsob plnenia:
V r. 2007 - 2008 bolo odovzdaných do užívania v polovičnom profile 33,901 km diaľnic                      a rýchlostných ciest, 12,904 km dobudovaných na plný profil a v plnom profile bolo odovzdaných 7,915 km. Konkrétne ide o stavby D2 Bratislava Lamač – Staré Grunty,                      D1 Vrtižer – Hričovské Podhradie, R3 Oravský Podzámok – Horná Lehota, D1 Važec –                      – Mengusovce,  D1 Mengusovce – Jánovce II. a III. úsek,   D3 Hričovské Podhradie – Žilina Strážov. Bola začatá výstavba na úsekoch v polovičnom profile o dĺžke 7,2 km, dobudovanie               o dĺžke 11,62 km a v plnom profile o dĺžke 19,148 km (úloha sa bude plniť aj v ďalšom období).
-	do r. 2008 vytvoriť núdzové zásoby ropy a ropných výrobkov a s tým súvisiace zabezpečenie riešenia stavu ropnej núdze podľa príslušných právnych predpisov - Správa štátnych hmotných rezerv SR

Spôsob plnenia:
Vzhľadom na finančnú náročnosť plnenia uvedenej úlohy pre SR bol zo strany EU odsúhlasený plán postupného vytvárania núdzových zásob a ropných výrobkov SR, ktorý stanovuje v r. 2008 dosiahnuť úroveň núdzových zásob a ropných výrobkov na 90 dní priemernej dennej spotreby SR. Vzhľadom na chýbajúce finančné prostriedky k plneniu uvedenej úlohy Správa štátnych hmotných rezerv SR počas r. 2008 prijímala opatrenia v hospodárení so štátnymi hmotnými rezervami na úsporu finančných prostriedkov a ich získanie  z mimorozpočtových zdrojov.                 Na základe týchto opatrení sa podarilo cieľový stav dosiahnuť, t. j. vytvoriť núdzové zásoby a ropné výrobky na úrovni 90 dní (úloha splnená).
-	dosiahnuť  plnosplavnosť dunajskej vodnej cesty (Koridor VII Dunaj) - Ministerstvo dopravy, pôšt a telekomunikácií SR
Spôsob plnenia:
Na slovenskom úseku Dunaja sa nachádza jedna tzv. strategická prekážka v plavbe a tou sú nedostatočné plavebné gabarity pod Starým mostom. V súčasnosti sa vedú rokovania s magistrátom hlavného mesta SR Bratislava o rekonštrukcii Starého mosta a o potrebnej podjazdnej výške a plavebnej šírke medzi piliermi mosta. Ďalšou prekážkou v plavbe je úsek pod Viedňou po Devín, kde rakúska strana vypracovala projekt „Súhrnný vodohospodársky úpravný projekt Dunaj na východ od Viedne“, ktorý má riešiť zlepšenie plavebných podmienok na tomto úseku. V súlade s čl. 6 Dohody medzi vládou SR a vládou Rakúskej republiky o vykonávaní Dohovoru o posudzovaní vplyvov na životné prostredie presahujúcich štátne hranice sa konali cezhraničné konzultácie k projektu v súvislosti s posudzovaním vplyvov na životné prostredie. Slovenské orgány štátnej správy a ich organizácie zaslali v priebehu tohto polroka svoje stanoviská k projektu. Tie boli zväčša negatívne a plné pochybností. V projekte sú navrhované úpravy Dunaja bagrovaním, nanesením glanulometrického štrku veľkosti 4 – 7 cm v hrúbke                cca 30 cm na dno, úpravami výhonov a odstránením opevnení brehov v oblasti Národného parku. Týmito úpravami sa má dosiahnuť zdvihnutie hladiny na 27 dm resp. na 28 dm počas 345 dní v roku. Táto hodnota je v súlade s odporúčaniami Dunajskej komisie a Európskej dohody                       o hlavných vnútrozemských vodných cestách medzinárodného významu, ale je nepostačujúca            na plnohodnotné spojenie dvoch oblastí plavby, a to rýnskej plavebnej oblasti s dunajskou plavebnou oblasťou. Napriek uisteniam o dosiahnutí plavebnej hĺbky 27 dm slovenská strana navrhla rakúskej strane zabezpečiť ciele stanovené v projekte vybudovaním vodného diela Wolfstahl – Bratislava. S týmto návrhom rakúska strana nemôže súhlasiť z ich právnych dôvodov. Prekážkou v plavbe je aj úsek pod vodným dielom Gabčíkovo po Budapešť.                           Tento úsek rieši maďarská strana podobným spôsobom ako Rakúsko, a to bez výstavby vodného diela Nagymaros (resp. iného vodného diela) iba vodohospodárskymi úpravami koryta rieky Dunaj, čo nie je v súlade so Zmluvou medzi vládami SR a MR z r. 1977 o výstavbe vodného diela Gabčíkovo – Nagymaros (úloha sa bude plniť aj v ďalšom období).    
-	do r. 2009 realizovať Vážsku vodnú cestu v úseku Komárno - Piešťany vybudovaním plavebných komôr Kolárovo a Sereď - Ministerstvo dopravy, pôšt a telekomunikácií SR 
Spôsob plnenia:
Na zabezpečenie splavnenia tejto vodnej cesty neboli prijaté opatrenia na jeho realizáciu.                  Je žiadúce riešiť túto problematiku v spolupráci s Ministerstvom životného prostredia SR. O výstavbu vodného diela Sereď prejavili z energetického dôvodu záujem niekoľkí investori,                        ale bez vybudovania plavebnej komory na tomto úseku Vážskej vodnej cesty nie je možné začať s výstavbou vodnej elektrárne (úloha sa bude plniť aj v ďalšom období).

2. Zabezpečenie vnútornej bezpečnosti v bezpečnostnom systéme SR 
2.1.	Legislatívne
1.5.	Organizovaný zločin, terorizmus  
Čiastkový záver-odporúčania na prijatie opatrení:
-	do r. 2005 zosúladiť právny stav boja proti terorizmu so zákonom č. 319/2002 Z. z. v znení zákona č. 330/2003 Z. z. - Ministerstvo vnútra SR, Ministerstvo obrany SR
Spôsob plnenia:
Riešené v rámci novelizácie právnych predpisov v r. 2008, (zákon č. 300/2005 Z. z. Trestný zákon v znení neskorších predpisov a zákon č. 301/2005 Z. z. Trestný poriadok v znení neskorších predpisov), ktoré zosúladili túto oblasť (úloha splnená).  
2.2.	Ľudské zdroje
1.6.	Ochrana, informačné a komunikačné systémy
Čiastkový záver-odporúčania na prijatie opatrení:
-	prihliadnuc na záväzok SR odstaviť 1. a 2. blok jadrovej elektrárne V-1 v Jaslovských Bohuniciach v r. 2006 a 2008 a z tohto záväzku vyplývajúce povinnosti SR, dostatočne personálne posilniť oblasť vyraďovania jadrového zariadenia z prevádzky - Úrad jadrového dozoru SR
-	personálne posilniť oblasť nakladania s rádioaktívnym odpadom v súvislosti s novými aktivitami pri nakladaní s rádioaktívnym odpadom, ako je výstavba centra pre finálne spracovanie kvapalného rádioaktívneho odpadu v Mochovciach - Úrad jadrového dozoru SR
Spôsob plnenia:
V r. 2008 pre rozpočtovú kapitolu tohto úradu nedošlo k zvýšeniu objemu finančných prostriedkov oproti  r. 2007 pre nárast počtu zamestnancov. V rámci 17 výberových konaní na voľné štátnozamestnanecké miesta bolo úspešných  sedem a len šesť uchádzačov nastúpilo                do štátnozamestnaneckého pomeru. Čiastočným riešením zabezpečenia  výkonu niektorých neobsadených funkcií v štátnej službe bolo prijatie zamestnancov do dočasnej štátnej služby v počte dvoch zamestnancov a tiež pristúpenie k uzatváraniu väčšieho rozsahu dohôd o vykonaní práce. V r. 2008 sa nepodarilo zabezpečiť obsadenie voľných štátnozamestnaneckých miest,               čo je spôsobené predovšetkým nízkym záujmom uchádzačov o túto vysoko odborne náročnú prácu, nízkou odbornou úrovňou  vedomostí prihlásených uchádzačov a v neposlednom rade              aj nízkym možným mzdovým ohodnotením uchádzačov - odborníkov s dlhoročnou praxou  (úlohy sa budú plniť aj v ďalšom období).

1.7.	Hospodárstvo, ekonomika a finančníctvo 
Čiastkový záver-odporúčania na prijatie opatrení:
-	v r. 2007 – 2010 vytvoriť systém odbornej prípravy kvalifikovaného personálu a jeho stabilizáciu pre riešenie krízových situácií a oblasť hospodárskej mobilizácie vytvorením systematizovaných miest v štátnej sfére - Ministerstvo hospodárstva SR 
Spôsob plnenia:
V súčasnej dobe nie je ešte tento systém vytvorený, ale sú uskutočňované školenia a vzdelávacie aktivity pre subjekty hospodárskej mobilizácie, a to v rámci pracovných porád a školení                     na Ministerstve hospodárstva SR, ktoré sa uskutočňujú na základe písomnej požiadavky subjektov hospodárskej mobilizácie (úloha sa bude plniť aj v ďalšom období). 

-	v r. 2007 – 2010 zvyšovať úroveň vedomostí v oblasti prípravy krízového manažmentu                    a hospodárskej mobilizácie v podnikateľskom sektore - Ministerstvo hospodárstva SR
Spôsob plnenia:
Spravidla dvakrát v príslušnom kalendárnom roku sú Ministerstvom hospodárstva SR uskutočňované pracovné porady so subjektami hospodárskej mobilizácie, na ktorých                         je zvyšovaná úroveň podnikateľského sektora poskytovaním informácií v oblasti hospodárskej mobilizácie a krízového manažmentu. Ďalej na základe požiadania iných ústredných orgánov                štátnej správy a subjektov hospodárskej mobilizácie sú vykonávané školenia k predmetnej problematike (úloha sa bude plniť aj v ďalšom období).

2.3.	Materiálne a technické  
1.2.	Verejná moc a spoločenský poriadok 
Čiastkový záver-odporúčania na prijatie opatrení:
-	do r. 2008 Železničnú políciu vybaviť kvalitnou počítačovou technikou, obmeniť inventárne zariadenie - Ministerstvo dopravy, pôšt a telekomunikácií SR
Spôsob plnenia:
Železničnej polícii boli v rámci pridelených finančných prostriedkov  v r. 2004 - 2008 priebežne rekonštruované potrebné  objekty a ich technologické časti. Tieto objekty boli vybavené novým inventárnym zariadením a v ostatných prevádzkovaných priestoroch sa vykonávala jeho obmena. V r. 2003 - 2005 bola realizovaná čiastková obmena prostriedkov výpočtovej techniky                       a komplexná  v r. 2006 - 2008. V r. 2006 bol sprístupnený pre určené útvary Železničnej polície informačný systém „Register obyvateľov“ a „PATROS“, ako aj  informačný systém „Register trestov“. V r. 2007 boli udelené prístupy do informačných systémov Ministerstva vnútra SR                  pre vybrané útvary Železničnej polície a pripojenie na „Integrovaný záchranný systém“. V tomto roku bol udelený prístup do informačného systému ŽSR „Sledovanie pohybu vlakov“. V r. 2008 bol sprístupnený pre vybrané útvary Železničnej polície „Schengenský informačný systém“                 a  zavedený do prevádzky digitálny rádiokomunikačný systém štátnej správy „SITNO“ (úloha splnená).
1.3.	Environmentálne hrozby, zdravotná a veterinárna starostlivosť
Čiastkový záver-odporúčania na prijatie opatrení:
-	do r. 2008 zmodernizovať vybavenie pre všetky organizácie, ktoré vykonávajú veterinárnu starostlivosť a potravinový dozor - Ministerstvo pôdohospodárstva SR
Spôsob plnenia:
Úlohu zabezpečuje Štátna veterinárna a potravinová správa SR prvkami svojej štruktúry,                        t. j. ústredie, krajské,  regionálne správy, hraničné inšpekčné stanice a štátne  veterinárne a potravinové ústavy – Bratislava, Dolný Kubín, Zvolen a Košice. V r. 2008  nebol  z dôvodu nedostatočných finančných prostriedkov realizovaný nákup diagnostickej techniky pre činnosť štátnych  veterinárnych a potravinových ústavov. V r. 2004 - 2008 orgány vykonávajúce potravinový a zdravotný dozor modernizovali diagnostickú techniku nákupom novej techniky, rekonštrukciou laboratórií a budov, v ktorých ústavy sídlia a ktoré boli hradené  z bežných prostriedkov pridelených Štátnej veterinárnej a potravinovej správe SR. (nákup plynových  a kvapalinových chromatografov s hmotnostným detektorom; osobitne bol realizovaný nákup plynového chromatografu v objeme 4,5 mil. Sk s priamou dotáciou 3,5 mil. Sk, výmena zastaranej chladiacej a mraziacej techniky na pracoviskách, realizácia stavebných úprav budov). V ďalšom období  bude naďalej  venovaná osobitná pozornosť realizácii prípadných nových požiadaviek EU pre predmetnú činnosť (úloha splnená). 

1.7.	Hospodárstvo, ekonomika a finančníctvo 
Čiastkový záver-odporúčania na prijatie opatrení:
-	do r. 2008 zabezpečiť výstavbu nových skladovacích kapacít pre núdzové zásoby na základe analýz ich potrebnosti tak, aby bolo zabezpečené skladovanie núdzových zásob  vo výške 90 dní spotreby SR - Správa štátnych hmotných rezerv SR
Spôsob plnenia:
S ohľadom na dodržanie potrebnej štruktúry skladovaných núdzových zásob je problém                      v nedostatku vhodných skladovacích kapacít na skladovanie núdzových zásob ropných výrobkov na území SR. Voľných skladovacích kapacít na skladovanie núdzových zásob ropy je dostatok, ale na budovanie nových skladovacích kapacít nie sú finančné zdroje. Z vyššie uvedených dôvodov sa udržuje štruktúra skladovaných núdzových zásob zodpovedajúca podielu ropy k ropným výrobkom v pomere 50/50, čo je v súlade s príslušnými všeobecne záväznými právnymi predpismi, ako aj smernicami EU a eliminuje potrebu na výstavbu nových skladovacích kapacít.  Týmto opatrením deficit skladovacích kapacít predstavuje len cca 32 000 ton. Tento problém je podľa aktuálnych potrieb riešený na základe uzatvorenej medzivládnej dohody, a to Dohody medzi vládou SR a vládou ČR o skladovaní núdzových zásob ropy a ropných výrobkov SR na území ČR. V tomto ohľade sa posudzuje možnosť uzatvoriť obdobnú                   dohodu aj s MR (úloha splnená).
-	postupnou optimalizáciou a presunom mobilizačných rezerv do závodov Správy štátnych hmotných rezerv SR znížiť počet ochrancov na optimálnu efektívnu úroveň - Správa štátnych hmotných rezerv SR
Spôsob plnenia:
V r. 2008 pokračovala spolupráca s príslušnými ústrednými orgánmi štátnej správy v optimalizácii skladby a miesta uloženia zásob mobilizačných rezerv. V snahe znížiť finančné náklady na ochraňovanie zásob mobilizačných rezerv bol presunmi zásob, ako aj predajom alebo likvidáciou prebytočných a neupotrebiteľných  zásob znížený počet ochrancov o sedem.   Proces optimalizácie a presuny zásob mobilizačných rezerv budú pokračovať aj v r. 2009 (úloha sa bude plniť aj v ďalšom období).
2.4.	Finančné
1.6.	Ochrana, komunikačné a informačné systémy
Čiastkový záver-odporúčania na prijatie opatrení:
-	finančné ohodnotenie zamestnancov vykonávajúcich dozor  nad jadrovou bezpečnosťou zvýšiť minimálne na úroveň finančného ohodnotenia zamestnancov vykonávajúcich dozor jadrových zariadení v SR, vykonávajúcich podobne dôležité činnosti - Úrad jadrového dozoru SR
Spôsob plnenia:
Od 1. 1. 2008 došlo k zlepšeniu mzdového ohodnotenia zamestnancov – inšpektorov jadrovej bezpečnosti, a to zavedením povinnosti držiteľa povolenia platiť ročný príspevok na výkon štátneho dozoru. Toto vyplynulo zo schválenia zákona č. 94/2007 Z. z.,  ktorým sa dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a ktorým sa mení zákon č. 238/2006 Z. z.                     o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení zákona č. 528/2006 Z. z., ktorý zaviedol do právneho poriadku SR povinnosť platiť ročný príspevok na výkon štátneho dozoru nad jadrovou bezpečnosťou (úloha  sa bude plniť aj v ďalšom období).
1.7.	Hospodárstvo, ekonomika a finančníctvo 
Čiastkový záver-odporúčania na prijatie opatrení:
-	od r. 2004 zo štátneho rozpočtu prideliť do rozpočtovej kapitoly Správy štátnych hmotných rezerv SR potrebnú výšku finančných prostriedkov určených na tvorbu a hospodárenie so štátnymi hmotnými rezervami - Správa štátnych hmotných rezerv SR
Spôsob plnenia:
Napriek prioritám a dôležitosti plnenia tejto úlohy sa v schválenom štátnom rozpočte na r. 2008 v kapitole Správy štátnych hmotných rezerv SR požiadavky zohľadnili len  čiastočne. Chýbajúce finančné prostriedky štátneho rozpočtu v oblasti núdzových zásob z celkových výdavkov potrebných pre dosiahnutie požadovanej úrovne núdzových zásob, t. j. zásoby na 90 dní a na ich skladovanie v r. 2008 predstavujú čiastku cca 336 mil. Sk. Boli prijímané opatrenia na zníženie výdavkov pri obhospodarovaní zásob štátnych hmotných rezerv a získanie finančných prostriedkov na núdzové zásoby z mimorozpočtových zdrojov - z odpredaja zásob hmotných rezerv. V spolupráci s Ministerstvom financií SR boli hľadané možnosti ako stabilizovať financovanie núdzových zásob a navrhnúť vhodný model systémového zabezpečenia  financovania  núdzových zásob s cieľom znižovať nároky na štátny rozpočet. V rámci rozvoja štátnych hmotných rezerv vyplynula úloha zabezpečiť potravinovú bezpečnosť štátu, ktorá                 sa bude plniť doplnením zásob obilia a ryže v rámci zásob hmotných rezerv do výšky stanovených limitov a zaistením potrebného rozsahu skladovacích kapacít. V návrhu štátneho rozpočtu na r. 2009 – 2011 sú v kapitole Správy štátnych hmotných rezerv SR zahrnuté finančné prostriedky potrebné na tento účel. Na r. 2008 boli požiadavky subjektov hospodárskej mobilizácie na tvorbu a doplnenie mobilizačných rezerv vo výške 231 mil. Sk. Vzhľadom                  na schválený štátny rozpočet a prídel do kapitoly Správy štátnych hmotných rezerv SR bolo               na túto oblasť vyčlenených len 30 mil. Sk. Pokryté boli len požiadavky na tvorbu zásob mobilizačných rezerv pre podporu obrany a na tvorbu pohotovostných zásob. Na hospodárenie so zásobami mobilizačných rezerv a pohotovostnými zásobami bolo pridelených dostatočné množstvo finančných prostriedkov (úloha sa bude plniť aj v ďalšom období).
-	od r. 2004 zabezpečiť potrebnú výšku finančných prostriedkov určených na tvorbu                       a hospodárenie s núdzovými  zásobami ropy a ropných produktov v rozpočtovej kapitole Správy štátnych hmotných rezerv SR, zvýšené náklady si v krátkodobom horizonte vyžiadajú investície do zvyšovania kapacít zásobníkov ropy tak, aby pokrývali požadovanú úroveň 90 dní domácej spotreby - Správa štátnych hmotných rezerv SR
Spôsob plnenia:
V kapitole Správy štátnych hmotných rezerv SR boli požiadavky zohľadnené len čiastočne a deficit finančných prostriedkov zo štátneho rozpočtu bol vykrývaný z mimorozpočtových zdrojov. Investície do zvyšovania skladovacích kapacít boli eliminované zmenou štruktúry núdzových zásob v prospech zvýšenia podielu ropy k ropným výrobkom v pomere 50/50, ako aj uzatvorením medzivládnej dohody s ČR o skladovaní núdzových zásob SR na území ČR(úloha sa bude plniť aj v ďalšom období).
-	zvýšiť spoluúčasť štátu a obcí na budovaní vodohospodárskych kapacít, s  tým úzko súvisí                  aj využívanie predvstupových fondov EU a nadväzne štrukturálnych fondov - Ministerstvo životného prostredia SR
Spôsob plnenia:
Boli vytvorené podmienky na spolufinancovanie výstavby verejných vodovodov a verejných kanalizácií vrátane čistiarní odpadových vôd a pre realizáciu stavieb protipovodňovej ochrany                              operačným programom Životné prostredie na r. 2007 – 2013, ktorý predstavuje programový dokument SR pre čerpanie pomoci z fondov EU pre sektor životného prostredia na                             r. 2007 – 2013. V súčasnosti sú posudzované žiadosti pre jednotlivé projekty v rámci                      vyššie uvedených aktivít a po ich schválení a začatí realizácie sa pristúpi k ich financovaniu z verejných prostriedkov. V r. 2008 sú dokončované už rozostavané stavby verejných vodovodov, verejných kanalizácií vrátane čističiek odpadových vôd a stavieb protipovodňovej ochrany z Európskych prostriedkov (ISPA, Kohézneho fondu a ERDF) v rámci prvého programového obdobia r. 2004 – 2006. Pre stavby vodných tokov bola zo štátneho rozpočtu SR na r. 2008 vyčlenená finančná čiastka 1,0 mld. Sk (300 mil. Sk na kapitálové výdavky a 700 mil. Sk na prevádzkové účely pre údržbu a správu vodohospodárskych zariadení). Obce v SR môžu podľa zákona č. 364/2004 Z. z. o vodách a o zmene zákona Slovenskej národnej rady                         č. 372/1990 Zb. o priestupkoch v znení neskorších predpisov (vodný zákon) ) na základe rozhodnutia Ministerstva životného prostredia SR a zmluvného vzťahu so správcom toku prevziať správu drobného vodného toku, alebo jeho ucelenej časti do svojho správcovstva. Tento drobný vodný tok sa dáva do nájmu, alebo výpožičky obci, koncesionárovi počas koncesnej doby k vodnej stavbe, alebo právnickej osobe a fyzickej osobe, s ktorej činnosťou drobný vodný tok priamo súvisí. Z uvedeného vyplýva, že po zrealizovaných právnych úkonoch je možné, aby aj tieto subjekty využívali fondy EÚ a štrukturálne fondy na údržbu prípadne investície                               na vodohospodárskych zariadeniach (úloha sa bude plniť aj v ďalšom období).